Средином 19. века, све веће европске државе су почеле да решавају питање свог националног уједињења. Тако се ујединила Италија у периоду од 1848. до 1871. године, и Немачка 1871. године. Многе револуције су потресале Европу (у Француској, Мађарској, и суверени су се смењивали на престолу великом брзином. Ипак, по страни су остали народи под окупацијом Аустроугарске и Османске царевине. Зато је било питање часа када ће словенски народи (Срби, Хрвати, Словенци, Чеси, Словаци, Бугари...) устати против два окупатора, и покренути борбу за своје коначно ослобођење. Под вековном окупацијом рођен је бунт међу овим народима, и тако је дошло до стварања панславенске идеје окупљања свих Словена. Тим поводом је организован и Први свесловенски конгрес у Прагу, 1848. године, који је захтевао изједначење права свих словенских народа са другим европским народима. Посебно за тај конгрес, компонована је панславенска химна Хеј Словени.